Ieremias Thomas
Ieremias Thomas Res apud Vicidata repertae: Nativitas: 1830; Sackets Harbor Obitus: 15 Decembris 1885; Novum Eboracum Patria: Civitates Foederatae Americae Memoria Sepultura: Woodlawn Cemetery Ieremias Thomas, vulgo Jerry vel Jeremiah P. Thomas (natus die 30 Octobris 1830 ad Sackets Harbor(en) civitatis Novi Eboraci; die 15 Decembris 1885 mortuus) fuit pincernarum primus, qui de arte potionum miscendarum scripserit. In oppido nativo, deinde Novo Portu Connecticutae educatus est. Ibidem annum septemdecimum agens pincerna laboravit; inde anno 1849 nauta usque ad Californiam profectus est. Franciscopoli fortasse apud cauponam El Dorado, certe apud deversorium Illinois House operam dedit; mox ad partes orientales redit, ubi Novo Portu in urbe City Hotel direxit; deinde in aliis urbibus pluribus brevissime morabatur. Ab anno 1858 Novi Eboraci in urbe apud Metropolitan Hotel pincerna principalis meruit, sed anno 1860 cum fratre Georgio cauponam suam condidit in aedificio n° 622 Broadway. Ibi (si anecdotis posterioribus credimus) Albertus Eduardus Walliae princeps mox visitavit potionemque julep gustavit "At nihil est" confitens "nisi limonata ..." profundiusque mox bibens "valde, valde suavis!" aestimavit. Anno 1862 Thomas librum The bon vivant's companion divulgavit, sed ab 1863 usque in 1866 Franciscopoli versatus est alterumque librum hodie deperditum, titulo Portrait gallery of distinguished bar-keepers, illa in urbe edidit. Deinde usque in 1885 Novi Eboraci tabernas potorias tenuit sive in deversoriis laboravit. Hoc anno subito mortuus est. Potionem mixtam scintillantem, quam Blue blazer ("flammatrix azulea") nuncupavit, primus invenit.